游靈巖觀瀑布
作者：孫應時
朝代：宋

paragraphs: 一雨天氣清，暑事亮未酷。
煩囂念蕭散，茲晨正休沐。
籃輿試經行，勝槩入遐矚。
紆餘緣清溪，窈窕得幽谷。
一巖四壁凈，千仞落飛瀑。
雷霆鞭蟄戶，風雨撼林麓。
光寒白虹下，勢劇天河覆。
繽紛曜冰雪，激射碎珠玉。
危亭著佳處，盡日看不足。
澒洞開心胸，眩晃新耳目。
龍臍更奇事，滴滴掛崖腹。
人言七年旱，不減此一掬。
天壤富瓌怪，名字有顯伏。
冉溪逢子厚，釀泉須永叔。
摩挲蒼苔碑，徒倚古寺竹。
微吟忽忘歸，俗駕不可宿。